Fenyvesi Máté

Fenyvesi Máté (játékosként Fenyvesi dr.) (Jánoshalma, 1933. szeptember 19. – Budapest, 2022. február 17.) Európa-bajnoki bronzérmes válogatott magyar labdarúgó, állatorvos, politikus. Testvére Fenyvesi József ferencvárosi labdarúgó.

Sportpályafutása 
1948-ban kezdte el a labdarúgást a Jánoshalmi SE csapatában, majd 1951-ben a Kecskeméti Kinizsi labdarúgója lett, ahonnan 1953-ban igazolt át az akkor még Budapesti Kinizsinek hívott Ferencvárosi TC-hez. Gyorsan bekerült a kezdőcsapatba, első válogatott mérkőzését 1954-ben vívta.

Első klubsikere az 1958-as MNK-kupa megnyerése volt. 1963-ban nyerte meg először a Ferencvárossal a magyar labdarúgó-bajnokságot, amit egy évvel később később meg tudott ismételni. 1965-ben tagja az FTC Vásárvárosok Kupáját nyert csapatának, és a mérkőzés egyetlen találatát, a győzelmet jelentő fejes gólt is ő szerezte a döntőben a Juventus ellen. 1967-ben és 1968-ban újra magyar bajnok lett.

Az 1964-es labdarúgó-Európa-bajnokságon a bronzérmet szerzett magyar válogatott balszélsője volt. 1969-ben vonult vissza a labdarúgástól. Pályafutás alatt 76-szor lépett pályára a magyar labdarúgó-válogatottban. A sportéletbe 1999-ben rövid időre visszatért, amikor egykori klubjának ügyvezető elnöke volt.

Állatorvosi pályafutása 
Még aktív sportolóként kezdte meg tanulmányait az Állatorvostudományi Főiskolán, ahol 1960-ban végzett és szerzett doktori címet. Emiatt hívták pályafutása végén Fenyvesi dr.-nak a szaksajtóban. Diplomájának megszerzése után a Budapesti Sertésközvágóhíd higiénikus állatorvosa lett, majd 1970-től egy biatorbágyi Mgtsz üzemi állatorvosaként dolgozott. 1973 és 1979 között Balassagyarmaton, majd 1989-ig Jászberényben volt városi főállatorvos. 1989 és 1998 között magánállatorvosként dolgozott.

Politikai pályafutása 
1989-ben lépett be a Független Kisgazda-, Földmunkás- és Polgári Pártba. 1990-ben a jánoshalmai önkormányzat képviselő-testületének tagja lett, amit 1994-ben megismételt. Az 1998-as országgyűlési választáson az FKGP színeiben, a Bács-Kiskun megye 10. választókerületből bejutott az Országgyűlésbe, majd a 2002-es országgyűlési választáson újra egyéni képviselőként szerzett mandátumot, ezúttal a Fidesz jelöltjeként, az FKGP-ből kivált Kisgazda Polgári Egyesület képviseletében. 2003-ban belépett a Fideszbe. 2006-ban nem indult el a választáson.

Sikerei, díjai

Klubcsapatban 
 Ferencváros
 Magyar bajnokság:
 bajnok (4): 1963, 1964,1967, 1968
 ezüstérmes (3): 1960, 1965, 1966
 bronzérmes (6): 1954, 1955, 1958, 1962, 1963 ősz, 1969
 Magyar Népköztársasági-kupa:
 győztes (1): 1958
 döntős (1): *1966
 Vásárvárosok kupája:
 győztes (1): 1964–1965
 döntős (1): 1967–1968
 elődöntős (1): 1962–1963
 BEK:
 negyeddöntős (1): 1965–1966

Válogatottal 
 Magyarország
Európa-bajnokság
 bronzérmes (1): 1964
Világbajnokság
 negyeddöntő (2): 1962, 1966

Kitüntetések 
A Magyar Népköztársaság Érdemes Sportolója (1955)
 A Magyar Köztársasági Érdemrend tisztikeresztje (1994)
 A Magyar Érdemrend középkeresztje (2013)
 Budapest díszpolgára (2017)
Emberi Méltóságért (2018)

Statisztika

Mérkőzései a válogatottban

Jegyzetek

Források 
 
 MTI Ki Kicsoda 2006, Magyar Távirati Iroda, Budapest, 2005, 504–505. old.
 Fenyvesi Máté országgyűlési adatlapja

További információk 
 Kukely Mihály: Tüske (Salgótarján, 1993) 
Szále László: Fenyvesi doktor. Hatvan év a Fradiban; Nagy Béla Fradi Hagyományőrző Egyesület, Bp., 2013

1933-ban született személyek
2022-ben elhunyt személyek
Magyar labdarúgók
Labdarúgócsatárok
A Ferencváros labdarúgói
A Kecskeméti TE labdarúgói
Az 1958-as világbajnokság labdarúgói
Az 1962-es világbajnokság labdarúgói
Az 1964-es Európa-bajnokság labdarúgói
Az 1966-os világbajnokság labdarúgói
Magyar labdarúgóedzők
Magyar állatorvosok
Budapest díszpolgárai
Az FKGP korábbi tagjai
Fidesz-tagok
Országgyűlési képviselők (FKGP)
Országgyűlési képviselők (Fidesz)
Országgyűlési képviselők (1998–2002)
Országgyűlési képviselők (2002–2006)
Jánoshalmiak
Magyar bajnok labdarúgók
Emberi Méltóságért díjasok